Sande, Novemba 18
Taim yupela i bin kisim tok bilong God, . . . yupela i kisim olsem tok bilong God, na tru tru i olsem.—1 Tes. 2:13.
Ol wokman bilong Jehova i rispektim tru Baibel, em Buk Bilong God. Yumi olgeta i sinman, olsem na yumi save kisim tok kaunsel i kam long Baibel. Yumi bai mekim wanem taim yumi kisim tok kaunsel? Tingim stori bilong Yuodia na Sintike. Bikpela hevi i kamap namel long dispela 2-pela meri em God i makim long holi spirit. Dispela hevi namel long Yuodia na Sintike inap bagarapim bel isi insait long kongrigesen. Baibel i no stori long samting i kamap bihain, tasol yumi ken ting olsem dispela 2-pela sista i bihainim tok kaunsel bilong aposel Pol. (Fili. 4:2, 3) Long nau, kain hevi olsem i save kamap namel long ol manmeri bilong Jehova. Tasol yumi inap stretim na abrusim ol dispela kain hevi sapos yumi bihainim tok kaunsel i stap long Baibel, em Tok Bilong God. Sapos yumi rispektim tru Buk Bilong Jehova, yumi bai bihainim ol tok bilong en.—Sng. 27:11. w16.11 3:1-3
Mande, Novemba 19
Sapos taim nogut i painim yu na bun bilong yu i slek, orait yu no gat strong tru.—Snd. 24:10.
Yumi olgeta i nidim ol narapela long strongim yumi. Ol pikinini i nidim ol narapela long strongim ol. Timothy Evans em wanpela saveman na em i tok: “Ol pikinini . . . i nidim ol narapela long strongim ol wankain olsem ol plaua i nidim wara. Taim ol pikinini i kisim ol tok bilong strongim ol, ol bai pilim olsem ol i gat nem na ol narapela i amamas long ol.” Tasol yumi stap long taim nogut bilong planti hevi. Ol manmeri i tingim laik bilong ol yet tasol, na ol i no gat pasin bilong laikim ol wanfamili, na ol i no gat pasin bilong strongim narapela. (2 Tim. 3:1-5) Satan i laik mekim yumi bel hevi bikos em i save olsem dispela inap mekim na yumi kamap slek long sait bilong bilip. Jop em man bilong bihainim stretpela pasin, olsem na Satan i kamapim ol hevi bilong daunim bilip bilong Jop, tasol Jop i no lusim bilip. (Jop 2:3; 22:3; 27:5) Yumi inap winim Satan taim yumi mekim gutpela tok bilong strongim ol wanfamili bilong yumi na ol bratasista long kongrigesen. Taim yumi mekim olsem, dispela inap helpim yumi long pilim olsem Haus Kingdom em ples we yumi inap stap bel isi na amamas. w16.11 1:4, 6
Tunde, Novemba 20
[God] i bin singautim yupela long lusim tudak na kam insait long gutpela lait bilong em.—1 Pita 2:9.
Long ol yia bihain long 1500 C.E., sampela man i strongim bel na ol i trensletim Tok Bilong God i go long ol tokples bilong ol man nating. Taim ol man i trensletim ol tok bilong Baibel, ol manmeri i ritim ol tok bilong en na ol i laik save: ‘Wanem hap bilong Baibel i stori long klinpaia, pasin bilong baim ol pris pasto long mekim fiuneral, na wok bilong ol pop na ol kadinal?’ Ol dispela askim i kamapim bikpela hevi insait long lotu. Ol lida bilong lotu i pilim olsem i no stret long ol manmeri i givim ol dispela askim long ol! Lotu i tok ol manmeri i laik kamapim lotu bilong ol yet, olsem na ol i sakim bilip bilong lotu. Lotu i putim lo bilong kilim i dai man i mekim rong, na gavman i bihainim dispela lo. Ol i mekim olsem bilong stopim ol man long ritim Baibel na kwestenim bilip bilong lotu. Dispela lo i pretim planti man. Tasol sampela manmeri i no pret long dispela lo. Ol i kisim sampela save long Tok Bilong God, na ol i laik kisim planti save moa! w16.11 4:13
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn